**Τα δύο παραθέματα που ακολουθούν προέρχονται από το συλλογικό ιστορικό έργο «Ιστορία του Ελληνικού Έθνους», που αποτελεί έμμεση πηγή. Το πρώτο κείμενο αναφέρεται στην πρώτη βαθμίδα αυτοδιοίκησης του ελληνικού χώρου κατά τα χρόνια της τουρκοκρατίας, τους δημογέροντες, ενώ το δεύτερο στη δεύτερη βαθμίδα αυτοδιοίκησης, τους προεστούς.**

**Με βάση τις ιστορικές σας γνώσεις και αντλώντας στοιχεία από τα κείμενα που σας δίνονται, να αναφερθείτε στα πελατειακά δίκτυα επί τουρκοκρατίας.**

**Κείμενο Α**

**Ηθική υπόσταση της κοινότητος**

Το άτομο κάτω από την οθωμανική δεσποτεία εναπέθετε τις ελπίδες του στην κοινότητα και αυτή όφειλε να έχει καλή οργάνωση και χρηστή διοίκηση για να αντιμετωπίζει και να μετριάζει τα δεινά της δουλείας: τους επαχθείς φόρους, την αυθαιρεσία και την απληστία των κρατικών οργάνων. Και όσο πιο σκληρές, χωρίς προνόμια, ήταν οι συνθήκες σε έναν τόπο, τόσο πιο αναγκαία στάθηκε η μεγαλύτερη συσπείρωση, συνεργασία και σύμφωνη γνώμη των μελών της κοινότητος. Το πνεύμα αυτό, που διέκρινε κυρίως τη μικρή κοινότητα του χωριού και μάλιστα εκείνου που έδινε τη μάχη της επιβιώσεως με ελάχιστους πόρους, χωρίς προνόμια και μετριάσεις φόρων, θαύμασε ο πρώτος μελετητής των ελληνικών κοινοτικών θεσμών της τουρκοκρατίας, ο Άγγλος διπλωμάτης και δημοσιολόγος D. Urquhart. […]

Στις καταπιέσεις του κατακτητή η κοινότητα αντέτασσε την εργατικότητα και τη λιτή ζωή. Στην έλλειψη κάθε κρατικής μέριμνας, την αλληλοβοήθεια. Στο Μελένικο, σύμφωνα με το καταστατικό του 1813, οι κοινοτικοί άρχοντες υποχρεώνονταν: να αγοράζουν ξύλα και κάρβουνα το καλοκαίρι και να τα μοιράζουν τον χειμώνα στους άπορους, στις χήρες, στα ορφανά, στους άρρωστους⸱ να αγοράζουν τα χαρατσόχαρτα των φτωχών ή όσων από σωματική αδυναμία δεν μπορούσαν να δουλέψουν⸱ να επισκέπτονται του φυλακισμένους και να συστήνουν σχολεία.

**Κείμενο Β**

**Ενδοκοινοτικές διενέξεις**

Οι πλούσιοι και ισχυροί προεστώτες των καζάδων του Μοριά ήταν χωρισμένοι σε δύο παρατάξεις, που αντιμάχονταν λυσσωδώς η μία την άλλη. Το 1812 η μία φατρία υπό τον προεστό της Βοστίτσας Σωτηράκη Λόντο, είχε οπαδούς τον Ασημάκη Ζαϊμη από τα Καλάβρυτα, τον Γεώργιο Σισίνη από τη Γαστούνη, τον Γρηγόριο Παπαφωτόπουλο από την Αρκαδία, τον Αναγνώστη Κοπανίτσα από τον Μυστρά και τον Γιαννούλη Καραμάνο από τον Άγιο Πέτρο. Η άλλη του Γιάννη Δεληγιάννη από τα Λαγκάδια είχε οπαδούς τον Σωτήρη Χαραλάμπη από τα Καλάβρυτα, τον Θάνο Κανακάρη από την Πάτρα, τον Παπαλέξη από την Ανδρίτσαινα, τον Σωτήρη Κουγιά από την Τρίπολη και τον Πανούτσο Νοταρά από την Κόρινθο. Μετά την απομάκρυνση το ίδιο έτος του Βελή πασά, διοικητή του Μοριά, η φατρία του Δεληγιάννη, με τη βοήθεια και των επισημότερων Τούρκων, κατηγόρησε τον Σωτηράκη Λόντο στον νέο πασά, ο οποίος, όταν ο Σωτηράκης Λόντος πήγε στην Τρίπολη για να αποδείξει την αθωότητά του, τον αποκεφάλισε (14 Οκτωβρίου 1812). Η πρώτη φατρία -υπό τον Ανδρέα Λόντο πλέον- μετά τον ερχομό τον Δεκέμβριο του 1815 νέου πασά, αφού προσεταιρίσθηκε τους ίδιους πρόκριτους Οθωμανούς, κατηγόρησε και αυτή με τη σειρά της τον Δεληγιάννη στον πασά, ο οποίος έστειλε δήμιο στα Λαγκάδια, και στις 7 Φεβρουαρίου 1816 αποκεφάλισε τον Δεληγιάννη μέσα στο σπίτι του. Ο θάνατος και του κορυφαίου αυτού προεστού, που κατατρόμαξε όλο τον Μοριά, έκανε αρκετούς προεστούς την 1η Απριλίου που βρέθηκαν συγκεντρωμένοι να υπογράψουν συμφωνητικό και υποσχετικό γράμμα για «αδελφικήν ομόνοιαν». Έπρεπε να μεσολαβήσουν όλα αυτά δυστυχώς για να αντιληφθούν ότι η «ασυμφωνία και η της αδελφότητος διάλυσις» υπήρξε «φθοροποιά, επιβλαβής και ολέθριος…».

Ιστορία του Ελληνικού Έθνους, Τόμος ΙΑ΄, Εκδοτική Αθηνών